TIDLOR วิ่ง 3% จับตาพอร์ตสินเชื่อพุ่ง หนุนกำไรปี 66 โตเกิน 20%
TIDLOR วิ่ง 3% ลุ้นไตรมาส 4/65 สดใส โบรกแนะซื้อเป้า 35 บ. จับตาพอร์ตสินเชื่อพุ่ง-รายได้ค่าธรรมเนียมนายหน้าขายประกัน หนุนกำไรปี 66 โตเกิน 20%
TIDLOR วิ่ง 3% โบรกแนะซื้อเป้า 35 บ. จับตาพอร์ตสินเชื่อพุ่ง-รายได้ค่าธรรมเนียมนายหน้าขายประกัน หนุนกำไรปี 66 โตเกิน 20%
2 ก.พ. 2566

ผู้สื่อข่าวรายงานว่า วันนี้ (2 ก.พ.66) ราคาหุ้นบริษัท เงินติดล้อ จำกัด (มหาชน) หรือ TIDLOR ล่าสุด ณ เวลา 11:39 น. อยู่ที่ระดับ 29 บาท บวก 1 บาท หรือ 2.65% สูงสุดที่ระดับ 29.25 บาท ต่ำสุดที่ระดับ 28.50 บาท ด้วยมูลค่าซื้อขาย 413.20 ล้านบาท

ทั้งนี้ บล.โนมูระ พัฒนสิน มีมุมมอง Slightly Positive ต่อการเข้าลงทุนใน “สมใจ 2559” เพราะเป็นการขยายธุรกิจไปยังสินเชื่อเช่าซื้อรถจักรยานยนต์ นอกจากนั้นยังเป็นโอกาสในการขยายธุรกิจประกัน ซึ่งเป็นโอกาสในการต่อยอดการเติบโตของผลประกอบการ ทั้งนี้มองว่าไม่กระทบต่อผลประกอบการอย่างมีนัยสําคัญ เพราะสัดส่วนการลงทุนเพียง 10% และสมใจ 2559 เป็นบริษัทขนาดเล็ก
สำหรับกำไรสุทธิไตรมาส 4/65 ของ TIDLOR คาดที่ 840 ล้านบาท กําไรสุทธิเพิ่มขึ้น 6% เมื่อเทียบจากปีก่อน เพราะการเติบโตของสินเชื่อรวม และการเพิ่มขึ้นของค่าธรรมเนียมการขายประกัน ขณะที่กําไรสุทธิลดลง 7% เมื่อเทียบจากไตรมาสก่อน กดดันจากค่าใช้จ่าย ทั้งค่าใช้จ่ายในการดำเนินงาน (OPEX) และค่าใช้จ่ายสำรอง (ECL) สำหรับคุณภาพสินทรัพย์ NPL Ratio คาดเพิ่มขึ้นต่อเป็น 1.65% จากไตรมาส 3/65 ที่ 1.52%
ส่วนกําไรสุทธิปี 66 คาดที่ 4,679 ล้านบาท เติบโตประมาณ 23% เมื่อเทียบจากปีก่อน จากการเพิ่มขึ้นของสินเชื่อรวม และการเพิ่มขึ้นของค่าธรรมเนียมนายหน้าขายประกัน จึงคงคำแนะนํา “ซื้อ” และคงราคาเป้าหมายปี 66 ที่ 35 บาท เพราะได้ผลบวกจากกิจกรรมทางเศรษฐกิจที่มีมากขึ้น และคุณภาพสินทรัพย์และความเพียงพอในการตั้งสํารองต่อพอร์ตอยู่ในเกณฑ์ดี รวมถึงการเติบโตไปยังธุรกิจประกัน ซึ่งเป็นการกระจายความเสี่ยงของธุรกิจ